महिला के नाम कराई सरकारी जमीन अंगूठा लगवा हड़पा फोरलेन मुआवजा
पिथौरा की अनपढ़ कामवाली बाई के नाम पर आरोपियों ने लाखों का मुआवजा ले लिया है। राजस्व अधिकारी और कर्मचारियों से मिलीभगत कर पहले महिला के नाम पर पट्टा बनाया गया। फिर कोरे कागज पर अंगूठा लगवाकर फोरलेन का मुआवजा हड़प लिया। महिला ने धोखाधड़ी की शिकायत मुख्यमंत्री जनदर्शन में की। अब आरोपी ही महिला को फर्जी पट्टा बनाकर मुआवजा लेने के मामले में फंसाने की धमकी दे रहे हैं। एसडीएम व पुलिस की जांच सालभर बाद भी पूरी नहीं होने पर मंगलवार को महिला ने कलेक्टर और एसपी से शिकायत की है।
पिथौरा की खेमिन बाई यादव व बेटा तरुण यादव के अनुसार वह पिथौरा के शिव तिवारी के यहां घरेलू काम करती थी। अपने नाम पर जमीन खरीदने पर परेशानी का हवाला देते हुए शिव तिवारी ने खेमिन बाई के नाम पर जमीन खरीदने की पेशकश की। महिला के मना करने के बाद भी ग्राम लहरौद के छोटे झाड़ के जंगल के खसरा को उसके नाम पर दर्ज कर पट्टा बना दिया। कोरे दस्तावेजों में अंगूठे का निशान पहले ही ले लिया था। फिर उसे बैंक ले जाकर अलग कमरे में बैठा दिया। पट्टे की छानबीन करने पर बेटे तरुण को पता चला कि यह जमीन सरकारी है और पट्टा बनाकर इसी जमीन पर फोरलेन का मुआवजा भी ले लिया गया है। खेमिन बाई के अनुसार सरकारी रिकार्ड में घास जमीन का पट्टा बनाने व मुआवजा हड़पने की शिकायत मुख्यमंत्री जनदर्शन में की गई थी। जांच तो हुई, लेकिन अब तक शिव तिवारी, पटवारी बेंजामिन सिक्का, तत्कालीन तहसीलदार और एसडीएम के खिलाफ कोई कार्रवाई नहीं हुई है।
एसडीओपी ने जांच के बाद भी नहीं की कार्रवाई
पिथौरा पुलिस ने मामले में जांच की थी। जांच से असंतुष्ट महिला ने एसडीओपी को आवेदन दिया। कई बार दस्तावेज लिए गए और मां-बेटा का बयान भी हुआ। कूटरचना की बात सामने आने के बाद भी जुर्म दर्ज नहीं होने पर महिला ने मंगलवार को कलेक्टर जनदर्शन और एसपी के नाम पर भी आवेदन दिया है।
जांच जारी है, रिपोर्ट आने पर होगी एफआईआर
मामले में जांच पूरी नहीं हुई है। एसडीओपी से एक सप्ताह के भीतर रिपोर्ट सौंपने कहा गया है। इसके बाद वैधानिक कार्रवाई जरूर होगी। राकेश भट्ट, एडीशनल एसपी, महासमुंद
awa_Deva hin_Deva hin_Deva hin_Deva hin_Deva hin_Deva hin_Deva